“วอลล์สตรีทเจอร์นัล” เผยจีนเล็งจัดประชุม “ไบเดน”-“สี จิ้นผิง” วันคุ้มครองโลก 22 เม.ย.นี้
"วอลล์สตรีทเจอร์นัล" เผยจีนเล็งจัดประชุม "ไบเดน"-"สี จิ้นผิง" วันคุ้มครองโลก 22 เม.ย.นี้
18 มี.ค. 2564

เดอะวอลล์สตรีทเจอร์นัล (The Wall Street Journal) รายงานโดยอ้างแหล่งข่าวว่า จีนเตรียมจัดการประชุมระหว่างนายโจ ไบเดน ประธานาธิบดีสหรัฐอเมริกา กับนายสี จิ้นผิง ประธานาธิบดีจีน ในเดือนเม.ย.64 หากการเจรจาเจ้าหน้าที่ระดับสูงของสหรัฐฯกับจีนในแอลาสกาซึ่งจะมีขึ้นในวันพฤหัสบดี-ศุกร์นี้ (18-19 มี.ค. ตามเวลาท้องถิ่น) เป็นไปด้วยดี
โดยแหล่งข่าวระบุว่า การประชุมระหว่างปธน.ไบเดนกับปธน.สี อาจจัดขึ้นในช่วงวันคุ้มครองโลก (Earth Day) ในวันที่ 22 เม.ย. เพื่อแสดงให้เห็นว่าผู้นำทั้งสองต่างให้ความสำคัญกับการรับมือกับภาวะโลกร้อน
นอกจากนี้ ยังมีรายงานว่า ปธน.ไบเดนได้เชิญผู้นำโลกมาร่วมประชุมกันในวันนั้นเพื่อผลักดันให้โลกร่วมมือกันควบคุมการปล่อยก๊าซเรือนกระจก
ทั้งนี้ สหรัฐฯและจีนปฏิเสธการคาดการณ์ที่ว่าปธน.ไบเดนและปธน.สีจะเจรจากันที่แอลาสกา โดยสหรัฐฯได้ส่งนายแอนโทนี บลินเคน รัฐมนตรีต่างประเทศสหรัฐฯ และนายเจค ซัลลิแวน ที่ปรึกษาความมั่นคงแห่งชาติสหรัฐเข้าร่วมประชุมดังกล่าว ขณะที่จีนส่งนายหวัง อี้ มนตรีแห่งรัฐและรัฐมนตรีต่างประเทศจีน และนายหยาง จีฉี สมาชิกสภาแห่งรัฐของจีนเข้าร่วมประชุม
ด้าน นายกุย เทียนข่าย เอกอัครราชทูตจีนประจำสหรัฐเปิดเผยกับสถานีโทรทัศน์ไชน่า เซ็นทรัล เทเลวิชั่น ว่า ความคาดหวังของจีนต่อการประชุมดังกล่าวนั้นไม่ได้อยู่ในระดับที่สูงเกินไป และการเจรจาจะประสบความสำเร็จหากเริ่มด้วยความซื่อสัตย์ สร้างสรรค์ และมีเหตุผล
โดยจีนเรียกร้องให้คณะทำงานของปธน.ไบเดนยกเลิกการเรียกเก็บภาษีนำเข้าและการคว่ำบาตรที่เกิดขึ้นในสมัยอดีตประธานาธิบดีโดนัลด์ ทรัมป์ รวมถึงมาตรการต่างๆ เพื่อจำกัดการขายเทคโนโลยีสำคัญให้กับบริษัทจีน โดยเมื่อสัปดาห์ที่แล้ว กระทรวงต่างประเทศจีนระบุว่า สหรัฐไม่ใช่ประเทศที่ไว้ใจได้ ซึ่งข้อความดังกล่าวมีขึ้นหลังคณะทำงานของสหรัฐเพิ่มข้อจำกัดกับบริษัทหัวเว่ย เทคโนโลยี่